
B. PAKUOTĖS LAPELIS

Pakuotės lapelis: informacija vartotojui

Losartankalium Xiromed 50 mg plėvele dengtos tabletės
losartano kalio druska


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Losartankalium Xiromed ir kam jis vartojamas
2.	Kas žinotina prieš vartojant Losartankalium Xiromed
3.	Kaip vartoti Losartankalium Xiromed
4.	Galimas šalutinis poveikis
5.	Kaip laikyti Losartankalium Xiromed
6.	Pakuotės turinys ir kita informacija


1.	Kas yra Losartankalium Xiromed ir kam jis vartojamas

Losartanas (Losartankalium Xiromed) priklauso kraujospūdį mažinančių vaistų, žinomų angiotenzino II receptorių antagonistų pavadinimu, grupei. Angiotenzinas II yra organizme gaminama medžiaga, kuri prisijungia prie kraujagyslėse esančių receptorių ir jas susiaurina. Tai sukelia kraujospūdžio padidėjimą. Losartanas neleidžia angiotenzinui II prisijungti prie šių receptorių, todėl sukelia kraujagyslių atsipalaidavimą, dėl kurio mažinamas kraujospūdis. Losartanas lėtina inkstų funkcijos silpnėjimą pacientams, kuriems yra didelio kraujospūdžio liga ir II tipo cukrinis diabetas.

Losartankalium Xiromed vartojamas:
· gydyti suaugusiuosius, 6 – 18 metų vaikus ir paauglius, kuriems yra padidėjęs kraujo spaudimas (hipertenzija);
· saugoti inkstus hipertenzija ir II tipo cukriniu diabetu sergantiems pacientams, kuriems yra laboratorinių inkstų funkcijos sutrikimo įrodymų ir 0,5 g per parą ar didesnė proteinurija (būklė, kurios metu šlapime padidėja baltymo kiekis);
· gydyti lėtiniu širdies nepakankamumu sergančius pacientus, jei gydytojas mano, kad gydymas specifiniais vaistais, vadinamais angiotenziną konvertuojančio fermento inhibitoriais (AKF inhibitoriais, t. y. vaistais nuo aukšto kraujospūdžio ligos), netinka. Jeigu širdies nepakankamumą stabilizavo AKF inhibitoriai, gydymo jais keisti losartanu nereikia;
· pacientams, kuriems yra aukšto kraujospūdžio liga ir sustorėjusi kairiojo širdies skilvelio sienelė, nes įrodyta, kad Losartankalium Xiromed mažina insulto riziką ("LIFE tyrimas").


2.	Kas žinotina prieš vartojant Losartankalium Xiromed

Losartankalium Xiromed vartoti draudžiama:
· jeigu yra alergija losartano kalio druskai arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sunkus kepenų funkcijos sutrikimas;
· jeigu esate ilgiau kaip 3 mėnesius nėščia. Be to, geriau vengti Losartankalium Xiromed vartoti ir pačioje nėštumo pradžioje (žr. poskyrį "Nėštumas");
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Losartankalium Xiromed.

Jeigu manote, kad esate (arba galite tapti) nėščia, turite apie tai pasakyti savo gydytojui. Ankstyvuoju nėštumo laikotarpiu Losartankalium Xiromed vartoti nerekomenduojama. Po trečio nėštumo mėnesio šio vaisto vartoti negalima, nes jis gali padaryti didžiulės žalos Jūsų kūdikiui, žr. poskyrį “Nėštumas ir žindymo laikotarpis“.

Svarbu, kad prieš pradėdami vartoti Losartankalium Xiromed pasakytumėte gydytojui:
· jeigu Jums yra buvusi angioneurozinė edema (veido, lūpų, ryklės ir (arba) liežuvio sutinimas) (žr. ir 4 skyrių „Galimas šalutinis poveikis“);
· jeigu Jus kamuoja gausus vėmimas arba viduriavimas ir dėl to organizmas neteko nepaprastai daug skysčių ir (arba) druskų;
· jeigu vartojate diuretikų (vaistų, didinančių pro inkstus išskiriamo vandens kiekį) arba laikotės druskos kiekį ribojančios dietos ir dėl to Jūsų organizmas neteko nepaprastai daug skysčių ir druskų (žr. 3 skyrių "Dozavimas specialių grupių pacientams");
· jeigu žinote, kad yra susiaurėjusios arba užsikimšusios Jūsų inkstų kraujagyslės, arba jeigu neseniai persodintas inkstas;
· jeigu sutrikusi kepenų funkcija (žr. 2 skyrių "Losartankalium Xiromed vartoti draudžiama" ir 3 skyrių "Dozavimas specialių grupių pacientams");
· jeigu sergate širdies nepakankamumu, susijusiu arba nesusijusiu su inkstų funkcijos sutrikimu, arba susijusiu su sunkiu, gyvybei grėsmingu širdies ritmo sutrikimu. Jeigu kartu esate gydomas beta adrenoblokatoriais, būtinas specialus atsargumas;
· jeigu yra širdies vožtuvų arba širdies raumens sutrikimų;
· jeigu sergate išemine širdies liga (ją sukelia kraujo tėkmės širdies kraujagyslėmis sumažėjimas) arba smegenų kraujagyslių liga (ją sukelia smegenų kraujotakos susilpnėjimas);
· jeigu kamuoja pirminis hiperaldosteronizmas (su padidėjusia antinksčių hormono aldosterono sekrecija susijęs sindromas, kurį sukelia šios liaukos sutrikimas);
· jeigu vartojate kitus vaistus, kurie gali padidinti kalio koncentraciją serume (žr. 2 skyrių „Kiti vaistai ir Losartankalium Xiromed“).
· jeigu vartojate kurį nors iš šių vaistų padidėjusiam kraujospūdžiui gydyti:
· AKF inhibitorių (pavyzdžiui, enalaprilį, lizinoprilį, ramiprilį), ypač jei turite su cukriniu diabetu susijusių inkstų sutrikimų;
· aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.

Taip pat žiūrėkite informaciją, pateiktą poskyryje „Losartankalium Xiromed vartoti draudžiama“.

Pasitarkite su gydytoju, jei pavartojus Losartankalium Xiromed jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Losartankalium Xiromed patys.

Vaikams ir paaugliams
Losartankalium Xiromed poveikio vaikams tyrimai buvo atlikti. Daugiau informacijos teiraukitės savo gydytojo.
Losartano nerekomenduojama skirti inkstų ar kepenų ligomis sergantiems vaikams, nes duomenų apie tokius pacientus yra nedaug. Losartano nerekomenduojama skirti jaunesniems kaip 6 metų vaikams, nes nėra įrodyta, kad jis veiktų šios amžiaus grupės pacientams.

Kiti vaistai ir Losartankalium Xiromed
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Pasakykite savo gydytojui, jei vartojate kalio papildų, kalio turinčių druskos pakaitalų, kalį organizme sulaikančių vaistų, pvz., tam tikrų diuretikų (pvz., amilorido, triamtereno, spironolaktono), ar kitų vaistų, galinčių padidinti kalio koncentraciją serume (pvz., heparino, vaistų, kurių sudėtyje yra trimetoprimo), nes vartoti kartu su Losartankalium Xiromed nerekomenduojama.

Jūsų gydytojui gali tekti pakeisti Jūsų dozę ir (arba) imtis kitų atsargumo priemonių:
· jeigu vartojate AKF inhibitorių arba aliskireną (taip pat žiūrėkite informaciją, pateiktą poskyriuose „Losartankalium Xiromed vartoti draudžiama“ ir „Įspėjimai ir atsargumo priemonės“).

Būkite ypatingai atsargūs, jeigu gydymo Losartankalium Xiromed metu vartojate šių vaistų:
· kitų kraujospūdį mažinančių vaistų, nes jie gali dar labiau sumažinti kraujospūdį. Taip pat kraujospūdį gali sumažinti bet kuris iš šių vaistų ar vaistų klasė: tricikliai antidepresantai, vaistai nuo psichozės, baklofenas, amifostinas;
· nesteroidinių vaistų nuo uždegimo, pavyzdžiui, indometacino, įskaitant cox-2 inhibitorius (vaistus, kurie mažina uždegimą ir kurių galima vartoti skausmui malšinti), nes jie gali susilpninti losartano kraujospūdį mažinantį poveikį.

Jeigu Jūsų inkstų funkcija sutrikusi, šie vaistai ją gali susilpninti.

Vaistų, kurių sudėtyje yra ličio, kartu su losartanu vartoti negalima, jeigu to atidžiai neprižiūri gydytojas. Gali reikėti specialių atsargumo priemonių (pvz., kraujo tyrimų).

Losartankalium Xiromed vartojimas su maistu ir gėrimais
Losartankalium Xiromed galima vartoti valgio metu ar nevalgius.

Vartojant Losartankalium Xiromed reikia vengti greipfrutų sulčių.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumo laikotarpis
Jeigu manote, kad esate nėščia (arba galėtumėte būti nėščia), privalote apie tai pasakyti savo gydytojui. Jūsų gydytojas patars Jums nutraukti Losartankalium Xiromed vartojimą prieš pastojant arba kai tik sužinosite, kad esate nėščia, bei vietoje Losartankalium Xiromed paskirs Jums vartoti kitokius vaistus. Nėštumo pradžioje Losartankalium Xiromed vartoti nerekomenduojama, o nuo 3‑iojo nėštumo mėnesio jį vartoti draudžiama, nes tuo metu vartojamas jis gali rimtai pakenkti Jūsų vaisiui.

Žindymo laikotarpis
Jeigu maitinate krūtimi ar ketinate tai daryti, pasakykite savo gydytojui. Krūtimi maitinančioms motinoms Losartankalium Xiromed vartoti nerekomenduojama, todėl, jeigu norite žindyti, gydytojas Jums gali paskirti kitokį gydymą. Tai ypač svarbu, jei žindysite naujagimį ar prieš laiką gimusį kūdikį.

Vairavimas ir mechanizmų valdymas
Poveikio gebėjimui vairuoti ir valdyti mechanizmus tyrimų neatlikta.
Nesitikima, kad Losartankalium Xiromed paveiks Jūsų gebėjimą vairuoti ar valdyti mechanizmus. Vis dėlto kai kuriems žmonėms losartanas, kaip ir kiti vaistai nuo aukšto kraujospūdžio ligos, gali sukelti galvos svaigimą ir mieguistumą. Jeigu Jums pasireiškė galvos svaigimas arba mieguistumas, pasitarkite su gydytoju prieš užsiimdami tokia veikla.

Losartankalium Xiromed sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Losartankalium Xiromed

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Tikslią dozę nustatys gydytojas, įvertinęs Jūsų būklę ir išsiaiškinęs, ar vartojate kitų vaistų. Svarbu Losartankalium Xiromed vartoti tiek laiko, kiek gydytojo skirta, kad galėtumėte tinkamai kontroliuoti savo kraujospūdį.

Suaugusieji, sergantys aukšto kraujospūdžio liga
Gydyti dažniausiai pradedama 50 mg losartano doze (viena Losartankalium Xiromed 50 mg plėvele dengta tablete), vartojama kartą per parą. Daugiausiai kraujospūdis sumažėja po 3 – 6 gydymo savaičių. Vėliau kai kuriems pacientams dozę galima padidinti iki 100 mg losartano (dviejų Losartankalium Xiromed 50 mg tablečių) vieną kartą per parą.
Jeigu manote, kad losartano poveikis yra per stiprus arba per silpnas, pasitarkite su gydytoju arba vaistininku.

Vartojimas vaikams ir paaugliams

Jaunesni kaip 6 metų vaikai
Losartankalium Xiromed nerekomenduojama skirti jaunesniems kaip 6 metų vaikams, nes nėra įrodyta, kad jis veiktų šios amžiaus grupės pacientams.

Nuo 6 iki 18 metų vaikai
Pacientams, kurių kūno svoris nuo 20 iki 50 kg, rekomenduojama pradinė dozė yra 0,7 mg losartano kg kūno svorio, ji vartojama vieną kartą per parą (iki 25 mg Losartankalium Xiromed). Gydytojas gali padidinti dozę, jeigu kraujospūdis nėra kontroliuojamas.

Suaugusieji, sergantys aukšto kraujospūdžio liga ir II tipo cukriniu diabetu
Gydyti dažniausiai pradedama 50 mg losartano doze (viena Losartankalium Xiromed 50 mg plėvele dengta tablete), vartojama kartą per parą. Atsižvelgiant į kraujospūdžio reakciją, vėliau dozę galima padidinti iki 100 mg losartano (dviejų Losartankalium Xiromed 50 mg tablečių) kartą per parą.
Losartano galima vartoti kartu su kitais kraujospūdį mažinančiais vaistais (pvz., diuretikais, kalcio kanalų blokatoriais, alfa arba beta adrenoblokatoriais ir centrinio poveikio vaistais), insulinu ar kitais vaistais, paprastai vartojamais gliukozės kiekiui kraujyje mažinti (pvz., sulfonilurėjos dariniais, glitazonais ir gliukozidazės inhibitoriais).

Širdies nepakankamumu sergantys suaugusieji
Gydyti dažniausiai pradedama 12,5 mg losartano doze (viena Losartankalium Xiromed 12,5 mg plėvele dengta tablete), vartojama kartą per parą. Paprastai dozė kas savaitė palaipsniui didinama (t. y. pirmą savaitę vartojama 12,5 mg dozė vieną kartą per parą, antrą savaitę didinama iki 25 mg (viena Losartankalium Xiromed 25 mg plėvele dengta tabletė arba dvi Losartankalium Xiromed 12,5 mg plėvele dengtos tabletės) vieną kartą per parą, trečią savaitę  iki 50 mg, ketvirtą savaitę – iki 100 mg, penktą savaitę – iki 150 mg vieną kartą per parą) iki įprastinės palaikomosios dozės, kurią nustatys Jūsų gydytojas. Gali būti skiriama ir didžiausia 150 mg losartano dozė (pavyzdžiui, trys Losartankalium Xiromed 50 mg plėvele dengtos tabletės arba po vieną 50 mg ir 100 mg Losartankalium Xiromed plėvele dengtą tabletę).
Vartojant Losartankalium Xiromed 50 mg plėvele dengtas tabletes mažiausia galima dozė – 50 mg. Norint gauti mažesnę dozę vartojamos kito stiprumo Losartankalium Xiromed tabletės: Losartankalium Xiromed 12,5 mg plėvele dengtos tabletės ar Losartankalium Xiromed 25 mg plėvele dengtos tabletės.
Širdies nepakankamumo gydymo metu losartanas dažniausiai vartojamas kartu su diuretikais (vaistais, kurie didina pro inkstus pašalinamo vandens kiekį) ir (arba) rusmenės preparatais (vaistais, padedančiais stiprinti širdį ir didinti jos veiksmingumą) arba (ir) beta adrenoblokatoriais.

Dozavimas specialių grupių pacientams
Tam tikriems pacientams, pavyzdžiui, gydytiems didelėmis diuretikų dozėmis, kurių kepenų funkcija sutrikusi arba kurie yra vyresni kaip 75 metų, gydytojas gali patarti vartoti mažesnę dozę, ypač gydymo pradžioje. Pacientams, kuriems yra sunkus kepenų funkcijos sutrikimas, losartano vartoti draudžiama (žr. skyrių „Losartankalium Xiromed vartoti draudžiama“).

Vartojimo būdas
Tabletes reikia nuryti užgeriant stikline vandens. Stenkitės Losartankalium Xiromed išgerti kasdien tokiu pačiu laiku. Svarbu Losartankalium Xiromed vartoti tol, kol gydytojas lieps jo vartojimą nutraukti.

Ką daryti pavartojus per didelę Losartankalium Xiromed dozę
Jeigu Jūs atsitiktinai pavartojote per daug tablečių, nedelsdami kreipkitės į gydytoją. Perdozavimo simptomai yra žemas kraujospūdis, padažnėjęs arba net suretėjęs širdies plakimas.

Pamiršus pavartoti Losartankalium Xiromed
Jeigu atsitiktinai pamiršote pavartoti paros dozę, kitą dozę gerkite įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms.

Jeigu Jums pasireiškė toliau išvardytas poveikis, losartano tablečių nebevartokite ir nedelsdami pasakykite gydytojui arba kreipkitės į artimiausios ligoninės skubios medicinos pagalbos skyrių:

Sunki alerginė reakcija (išbėrimas, niežėjimas, veido, lūpų, burnos ar ryklės sutinimas, kuris gali pasunkinti rijimą ar kvėpavimą).
Tai sunkus, bet retas šalutinis poveikis, kuris pasireiškia daugiau kaip 1 iš 10 000 asmenų, bet mažiau kaip 1 iš 1 000 asmenų. Jums gali prireikti skubios gydytojo pagalbos arba guldymo į ligoninę.

Toliau išvardytas šalutinis poveikis buvo nustatytas, vartojant Losartankalium Xiromed.

Dažni šalutinio poveikio reiškiniai (gali atsirasti rečiau kaip 1 iš 10 asmenų):
· galvos svaigimas (sukimasis);
· žemas kraujospūdis (ypač organizmui netekus daug kraujagyslėse būnančio vandens, pvz., pacientams, kurie serga sunkiu širdies nepakankamumu arba yra gydomi didelėmis diuretikų dozėmis);
· nuo dozės dydžio priklausomas ortostatinis poveikis, pavyzdžiui, kraujospūdžio sumažėjimas, pasireiškiantis stojantis iš gulimos ar sėdimos padėties;
· silpnumas;
· nuovargis;
· per mažas cukraus kiekis kraujyje (hipoglikemija);
· per didelis kalio kiekis kraujyje (hiperkalemija);
· inkstų veiklos pokyčiai, įskaitant inkstų nepakankamumą;
· raudonųjų kraujo ląstelių kiekio sumažėjimas (mažakraujystė);
· pacientams, sergantiems širdies nepakankamumu, kreatinino ir kalio kiekio kraujo serume ir šlapalo kiekio kraujyje padidėjimas.

Nedažni šalutinio poveikio reiškiniai (gali atsirasti rečiau kaip 1 iš 100 asmenų):
· mieguistumas;
· galvos skausmas;
· miegos sutrikimas;
· pernelyg dažnas juntamas širdies plakimas (palpitacija);
· stiprus krūtinės skausmas (krūtinės angina);
· oro trūkumas (dusulys);
· pilvo skausmas;
· vidurių užkietėjimas;
· viduriavimas;
· pykinimas;
· vėmimas;
· dilgėlinė;
· niežėjimas;
· išbėrimas;
· lokalizuotas patinimas (edema);
· kosulys.

Reti šalutinio poveikio reiškiniai (gali atsirasti rečiau kaip 1 iš 1 000 asmenų):
· padidėjęs jautrumas;
· angioneurozinė edema;
· kraujagyslių uždegimas (vaskulitas, įskaitant Henoko-Šionlaino (Henoch-Schönlein) purpurą);
· tirpulio arba dilgčiojimo pojūtis (parestezija);
· apalpimas (sinkopė);
· labai dažnas ir nereguliarus širdies plakimas (prieširdžių virpėjimas);
· smegenų priepuolis (insultas);
· žarnyno angioneurozinė edema: tinimas žarnyne, pasireiškiantis tokiais simptomais kaip pilvo skausmas, pykinimas, vėmimas ir viduriavimas;
· kepenų uždegimas (hepatitas);
· alaninaminotransferazės (ALT) aktyvumo kraujyje padidėjimas, kuris nutraukus gydymą dažniausiai išnyksta.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· kraujo plokštelių kiekio sumažėjimas;
· migrena;
· kepenų funkcijos sutrikimas;
· raumenų ir sąnarių skausmas;
· į gripo panašūs simptomai;
· nugaros skausmas ir šlapimo takų infekcija;
· padidėjęs jautrumas saulei (jautrumas šviesai);
· nepaaiškinami raumenų skausmai ir tamsus (arbatos spalvos) šlapimas (rabdomiolizė);
· impotencija;
· kasos uždegimas (pankreatitas);
· mažas natrio kiekis kraujyje (hiponatremija);
· depresija;
· bendrai bloga savijauta (negalavimas);
· skambėjimas, zyzimas, ūžimas ar traškėjimas ausyse (tinnitus);
· skonio pojūčio sutrikimas (disgeuzija).

Šalutiniai poveikiai vaikams buvo panašūs į stebėtus suaugusiesiems.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


[bookmark: _Toc129243268][bookmark: _Toc129243143]5.	Kaip laikyti Losartankalium Xiromed

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.
Neatidarykite lizdinės plokštelės, kol nebūsite pasiruošę vartoti vaisto.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Losartankalium Xiromed sudėtis
· Veiklioji medžiaga yra losartano kalio druska. Kiekvienoje plėvele dengtoje tabletėje yra 50 mg losartano kalio druskos.
· Pagalbinės medžiagos yra: tabletės branduolyje: pregelifikuotas krakmolas, mikrokristalinė celiuliozė, laktozė monohidratas, magnio stearatas; tabletės plėvelėje: hidroksipropilceliuliozė (E463), hipromeliozė ir titano dioksidas (E171).

Losartankalium Xiromed išvaizda ir kiekis pakuotėje
Apvalios, baltos, plėvele dengtos tabletės be vagelės.

Dėžutė, kurioje yra 28 arba 56 plėvele dengtos tabletės PVC/PE/PVDC aliuminio lizdinėse plokštelėse.

Gali būti tiekiamos ne visų dydžių pakuotės.

Gamintojas
LABORATORIOS LICONSA, S.A., Avda. Miralcampo, Nº 7, Polígono Industrial Miralcampo 19200 Azuqueca de Henares (Guadalajara), Ispanija

Lygiagretus importuotojas
UAB „Lex ano“, Naugarduko g. 3, LT-03231 Vilnius, Lietuva

Perpakavo
Lietuvos ir Norvegijos UAB „Norfachema“, Vytauto g. 6, LT-55175 Jonava, Lietuva
arba
UAB „ENTAFARMA“, Klonėnų vs. 1, LT-19156 Širvintų r. sav., Lietuva
arba
Medezin Sp. z o.o., Ul. Księdza Kazimierza Janika 14, Konstantynów Łódzki, 95-050, Lenkija

Registruotojas eksportuojančioje valstybėje yra Medical Valley Invest AB, Brädgårdsvägen 28, 236 32 Höllviken, Švedija

Šis pakuotės lapelis paskutinį kartą peržiūrėtas 2026-07-02

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi pagalbinėmis medžiagomis, išvaizda, pakuote, laikymo sąlygomis ir tinkamumo laiku: lygiagrečiai importuojamo vaisto sudėtyje papildomai yra hidroksipropilceliuliozė (E463); plėvele dengtos tabletės yra apvalios, baltos, be vagelės; supakuotos į PVC/PE/PVDC aliuminio lizdines plokšteles; šiam vaistui nėra specialių laikymo sąlygų; tinkamumo laikas – 3 metai; referencinio vaisto sudėtyje papildomai yra kukurūzų krakmolas, koloidinis bevandenis silicio dioksidas, talkas ir propilenglikolis; plėvele dengtos tabletės yra apvalios, truputį abipus išgaubtos, baltos, su vagele vienoje pusėje, nuožulniais kraštais; supakuotos į PVC/PVDC aliuminio lizdines plokšteles; laikyti ne aukštesnėje kaip 30 C temperatūroje. Laikyti gamintojo pakuotėje, kad vaistas būtų apsaugotas nuo drėgmės; tinkamumo laikas – 5 metai.


